*Sporočilo za javnost*

**(*Novica ima prepoved objave do srede, 30. junija, do 20.00.*)**

**Zaključek in nagrajenci**

**29. festivala Dnevi komedije**

**CELJE, 30. junij – V Gledališču Celje se je v sredo, 30. junija, zaključil 29. festival Dnevi komedije. Nagrajenci strokovne žirije so: Mateja Pucko, Gorazd Žilavec, Primož Ekart in predstava *Popolni tujci.* Občinstvo je za svojo žlahtno komedijo izbralo predstavo *Tutošomato* v izvedbi SNG Nova Gorica in Gledališča Koper. Žlahtno komedijsko pero 2020 prejme Rok Vilčnik rokgre za šarfno komedijo *Pravi heroji.***

Strokovna žirija letošnjih Dnevov komedije v sestavi pedagoginja in vsestranska gledališka ustvarjalka Jera Ivanc, režiserka in gledališka pedagoginja Mateja Kokol ter gledališki režiser Luka Martin Škof (predsednik) je soglasno sprejela odločitev.

**ŽLAHTNA KOMEDIJANTKA**

**Mateja Pucko** za vlogo Marte v komični drami *Popolni tujci* Tamare Damjanović po motivih filma v izvedbi Drame SNG Maribor

*Obrazložitev*

Mateja Pucko je vlogo Marte v predstavi *Popolni tujci* zgradila s pravo mero za komiko in tragiko. S prefinjeno distanco ne olepšuje svoje vloge in posledično smo priče duhoviti upodobitvi dobre matere, žene, prijateljice. A skozi perfektno transformacijo Mateja razvije drugo plat Marte, ki razodene bistvo njenega problema. Briljira kot funkcionalna alkoholičarka, odlično obvladuje prostor, telo in misel. To je vrhunskost, ki nas hkrati nasmeje in pretrese.

**ŽLAHTNI KOMEDIJANT**

**Gorazd Žilavec** za vlogo Aleksandra v komični drami *Popolni tujci* Tamare Damjanović po motivih filma v izvedbi Drame SNG Maribor

*Obrazložitev*

Gorazd Žilavec s svojo natančno igro konsistentno gradi kompleksno vlogo Aleksandra v predstavi *Popolni tujci*. Njegov lik ponuja izigravanje situacijske komike, kar Gorazd vrhunsko izkoristi. Z avtentičnim občutkom za komiko se odziva na nevzdržnost situacije, v katero se zaplete njegov lik. Prepričljivo gradi večplasten odnos z ženo Marto, ki prehaja med naklonjenostjo in zamero, med odgovornostjo in krivdo, med videzom in resnico.

**ŽLAHTNI REŽISER**

**Primož Ekart** za režijo namiznega muzikala *Živela vulva!* v izvedbi Zavoda Imaginarni in Mini teatra Ljubljana

*Obrazložitev*

Primož Ekart v svoji režiji žlahtno vpelje in preplete vse komponente gledališke uprizoritve. Na duhovit in komičen način odpira različne strategije režije, ki predstavo polnijo z vsebino pretresljivo aktualne tematike ženske vulve in njene vloge v zgodovini. V svoji režiji vzpostavi žensko moč in obenem razoroži moškega z resnico. V njej se uspešno izogiba pastem stereotipov. V predstavi gledalcu omogoči, da vstopi v skupnost, ki se zavzema za enakopravnost, in nam postavlja ogledalo časa, v katerem živimo. Nivoji vsebine so prepleteni z različnimi zvrstmi komike, ki jo gradi s pomočjo igre, animiranja rekvizitov, scenografije in glasbe.

**ŽLAHTNA KOMEDIJA PO IZBORU STROKOVNE ŽIRIJE**

Komična drama ***Popolni tujci*** Tamare Damjanović po motivih filma v izvedbi Drame SNG Maribor

*Obrazložitev*

*Popolni tujci* je predstava, ki pridobi z namernim križanjem izbranih vrst, torej komedije nravi in sodobne melodrame, resnično žlahtnost. Združuje metafiziko posameznika in brutalno neposrednost družbe, razposajen začetek s katarzičnim koncem. Da, tej predstavi uspe svojevrstno očiščenje, razkrite so skrivnosti, na odru se soočimo z resnico. Na prvi pogled je videti, da bo na odnose delovala uničujoče, a se vendarle izkaže, da ima resnica blagodejni učinek. V tem je čar gledališča, da nas navdahne, obogati z izkušnjo, združi v unijo resnice, ne pusti ravnodušne. In ker to največkrat pričakujemo od tragičnih dram, nas še toliko bolj preseneti, če nas pretrese duhovita predstava. Predstava, v kateri gledališko režijo mami moraliziranje, zaključki apokaliptičnih razsežnosti, a se režiserka odločno upre in pušča prostor za sočustvovanje s prav vsemi akterji. Predstava, v kateri prostor, glasba, luč in kostumi delujejo skladno in so ravno prav nastavljeni, da lahko igralci blestijo ter s pravo mero duhovitosti in komike in zrelosti upodabljajo eksistencialne stiske, zapolnijo prostor kot smešna skupnost in hkrati delujejo trpko, zapleteni in osamljeni. Gledalec se lahko obenem zamisli, najde sebe in hkrati nasmeje. To je zagotovo formula za žlahtno komedijo, ki ustreza času zdaj.

**ŽLAHTNA KOMEDIJA PO IZBORU OBČINSTVA**

Zabavna mafijsko-emancipacijsko-transspolna veseloigra s petjem in živo glasbo ***Tutošomato*** Iztoka Mlakarja v izvedbi SNG Nova Gorica in Gledališča Koper (ocena **4,8082**)

**ŽLAHTNO KOMEDIJSKO PERO 2020 ZA IZVIRNO SLOVENSKO KOMEDIJO**

**Rok Vličnik rokgre PRAVI HEROJI**

Festival, ki je letos potekal na pragu poletja in v skrajšani obliki, so sklenili s podelitvijo nagrad in stand up šovom komika Tadeja Toša.

Več o festivalu najdete na novo vzpostavljeni domeni **dnevikomedije.si**.

Na natečaj za žlahtno komedijsko pero je prispelo 20 komedij, od katerih 3 niso ustrezale formalnim pogojem natečaja. Strokovna žirija v sestavi mag. Tina Kosi (predsednica), Tatjana Doma in Alja Predan je soglasno odločila, da žlahtno komedijsko pero 2020 prejeme **Rok Vilčnik rokgre** za šarfno komedijo ***Pravi heroji***.

*Utemeljitev*

Rok Vilčnik rokgre je dogajanje šarfne komedije *Pravi heroji* postavil v Maribor, v okolje, ki ga dobro pozna. Spretno napisana komedija preseže lokalne okvirje in avtorju uspe napisati avtohtono slovensko komedijo, ki neprizanesljivo smeši sodobno slovensko stvarnost.

Ostra črna komedija *Pravi heroji* se brez dlake na jeziku in brez zadržkov loti mnogih nevralgičnih točk sodobne slovenske družbe – razprodaje državnega premoženja tujcem, divje privatizacije, nenehne delitve na leve in desne, na naše in vaše, nerazčiščenega odnosa do polpretekle zgodovine, izkoriščanja malega človeka, sumljivih poslov, podivjanega potrošništva, pohlepa po bogastvu in politike. Komedija, napisana v mariborskem pogovornem jeziku, skozi oči malega človeka, ki se bori za preživetje, postavlja ogledalo sodobni slovenski stvarnosti, kjer je vse naprodaj, kjer ni več jasno, kdo so rablji in kdo žrtve, kjer ustvarjanje dobička postaja bistvo našega bivanja in se na človeka gleda le še kot na strošek. Živ človek je breme, mrtvec predstavlja dobiček. V taki družbi lahko cveti ideja o modernem grobarskem resortu, ki nudi popust na pokop otroka, kjer je vsak pogreb piknik. V razčlovečenem svetu brezvestni mali podjetnik bogati s preprodajo trupel in človeških organov. Človek je le še potrošno blago brez dodane vrednosti. V takem svetu je edina uteha malega človeka, da verjame v superheroja, kot je Batman. Lahko je biti junak, če si bogat in imaš nadnaravne moči. Kako pa si junak, če vsega tega nimaš? Če si navaden človek, osamljen in zapuščen, če te ljudje izkoriščajo in ne marajo, pa imaš kljub temu še vedno rad ljudi in verjameš, da so dobri? Zato so pravi heroji navadni ljudje, ki kljub krivicam, ki se jim vsakodnevno dogajajo, še vedno verjamejo v sočloveka.

Vilčnikovi dialogi so kruti in neznansko smešni, njihova resnica nas straši in hkrati spravlja v smeh. V absurdnih situacijah prepoznamo resničnost našega vsakdana. Njegovi liki so iz mesa in krvi, vsak se na svoj način, kot ve in zna, bori za svoj obstanek.

Vilčnik je s šarfno komedijo *Pravi heroji* napisal avtohtono slovensko črno komedijo, ki razgalja vse slabosti sodobne slovenske družbe – hlapčevski odnos do tujcev in manjvrednostni kompleks, ki ostaja ena temeljnih karakternih lastnosti slovenskega naroda, nerazčiščeni odnos do lastne zgodovine, divji kapitalizem, ki brezmejno pustoši, razvrednotenje politične scene do te mere, da je lahko na oblasti vsak, ki si to zaželi, nenehen boj malega človeka, ki mu v krutosti vsakdana preostane le še, da verjame v superheroja. In ob vsem tem mu uspe, da nas do solz nasmeji.